b'\n_START_ARTICLE_\nLos Caracoles-demningen\n_START_PARAGRAPH_\nLos Caracoles-demningen er en demning med vannkraftverk i elva Rio San Juan ved Andesfjellene i det vestre Argentina. Anlegget ligger i s\xc3\xb8rlig-sentrale del av Provincia de San Juan, der hvor departementene Ullum og Zonda grenser mot hverandre. Det er plassert i Tul\xc3\xbamdalen, som strekker seg rett vest-\xc3\xb8st 20-100 km vest for provinshovedstaden San Juan, og er utbygget med i alt tre demninger._NEWLINE_Demningen stod ferdig utbygget i oktober 2008. Vannkraftverket har installert vannkraftproduksjon fra 2009, med maksimalt 132 MW effekt fordelt p\xc3\xa5 to francisturbiner. \xc3\x85rsproduksjonen av elektrisk kraft er 715 GWh. Demningen gir ogs\xc3\xa5 irrigasjon til 17\xc2\xa0000 hektar (170 km\xc2\xb2) landbruksmark._NEWLINE_Demningen er 136 meter h\xc3\xb8y og 620 meter lang og er en gravitasjonsdam i betong. Reservoaret er p\xc3\xa5 32 km\xc2\xb2 areal og 565 millioner m\xc2\xb3 vannvolum._NEWLINE_Like ved er Punta Negra-demningen anlagt. Den ble ferdigstilt i 2015 og optimaliserer kraftproduksjonen ved begge anlegg. De to anleggene skifter p\xc3\xa5 \xc3\xa5 kj\xc3\xb8res og komplettere hverandre i perioder med h\xc3\xb8yt kraftforbruk.'